To chicken burger του Βασίλη Καλλίδη και πώς θα το φτιάξετε
Μας έλειψε το chicken burger που τρώγαμε στο Uberness στη λαχαναγορά. Γι’ αυτό και είπαμε να το φτιάξουμε μόνοι μας, με τις ευλογίες του σεφ, Βασίλη Καλλίδη.
4 ατομικά μπριός βουτύρου, κομμένα στη μέση και βουτυρωμένα και από τις δύο πλευρές, 4 φιλέτα στήθος κοτόπουλου, περίπου 200 γρ. το καθένα, 1 φλιτζ. τσαγιού ξινόγαλο, αλάτι, φρεσκοτριμμένο πιπέρι, 3 φλιτζ. τσαγιού αλεύρι για όλες τις χρήσεις, ηλιέλαιο για το τηγάνισμα, 1 φλιτζ. τσαγιού μαγιονέζα, 1/2 κουτ. γλυκού thai curry paste (σε μεγάλα σούπερ μάρκετ και μαγαζιά με ασιατικά τρόφιμα), 1 μέτριο αγγούρι, σε φετάκια, 1 κουτ. σούπας αλάτι, 1/2 φλιτζ. τσαγιού ξίδι, 1 κουτ. σούπας ζάχαρη, 7-8 κλωνάρια άνηθος, χοντροκομμένος, 2 κουτ. σούπας sriracha (κινέζικη καυτερή σάλτσα – σε ασιατικά μπακάλικα)
Για να φτιάξουμε τo chicken burger του Βασίλη Καλλίδη, ξεκινάμε τα chicken burger φτιάχνοντας πρώτα το kimchi: Βάζουμε το αγγούρι σε ένα σουρωτήρι, το πασπαλίζουμε με το αλάτι και το αφήνουμε να σταθεί για 1 ώρα.Το στύβουμε με τις παλάμες μας, να φύγουν τα περιττά υγρά και το βάζουμε σε πλαστικό ή γυάλινο δοχείο.Προσθέτουμε το ξίδι, τη ζάχαρη, τον άνηθο και τη sriracha, ανακατεύουμε και αφήνουμε σε θερμοκρασία δωματίου για περίπου 3 ώρες, ώστε να ξεκινήσει η ζύμωση των βακτηρίων γαλακτικού οξέος και μικροοργανισμών. Στο Überness το άφηναν για 3 μέρες.Είναι έτοιμο όταν αρχίσουν να παράγονται φυσαλίδες που ανεβαίνουν στην επιφάνεια. Τότε αποθηκεύουμε το τουρσί στο ψυγείο, το πολύ για 3 μέρες.Ανακατεύουμε σε ένα μπολ τη μαγιονέζα με την πάστα κάρι. Αφήνουμε στο ψυγείο ιδανικά για 2-3 μέρες, για να βγουν τα αρώματα.Βάζουμε σε ένα μπολ το κοτόπουλο με το ξινόγαλο και αλατοπίπερο. Σκεπάζουμε με μεμβράνη και αφήνουμε να σταθεί για 2-3 ώρες ή, καλύτερα, όλο το βράδυ.Βγάζουμε τα κομμάτια κοτόπουλου από το ξινόγαλο, αφήνουμε να στάξει η περίσσεια, τα αλευρώνουμε και τα τηγανίζουμε σε άφθονο καυτό ηλιέλαιο για μερικά λεπτά (πρέπει να κολυμπάνε), μέχρι να χρυσίσουν, αλλά να γίνουν και στο εσωτερικό τους (ελέγχουμε κόβοντας ένα φιλέτο).Ακουμπάμε τα φιλέτα σε χαρτί κουζίνας, να στραγγίξουν.Ψήνουμε τα μπριός σε αντικολλητικό τηγάνι σε μέτρια φωτιά και από τις δύο πλευρές, ώσπου να ροδίσουν.Αλείφουμε το κάτω μέρος των μπριός με μπόλικη σάλτσα thai carry mayo.Ακουμπάμε από πάνω τα φιλέτα, μοιράζουμε το kimchi και καλύπτουμε με τα καπάκια των μπριός, αλειμμένα και αυτά με σάλτσα.Αν θέλουμε, σερβίρουμε τα chicken burger με τηγανητές πατάτες.
Αγγούρι,Κοτόπουλο